Danmark kan nu genåbnes "en smule" mere, end der i forvejen er lagt op til. Det siger statsminister Mette Frederiksen (S) på et pressemøde tirsdag eftermiddag. Det var allerede planen, at daginstitutioner og folkeskolens mindste klasser skal igang fra onsdag, men regeringen indkalder nu Folketingets partier til forhandlinger om yderligere tiltag. - Vores pejlemærke er, at det skal være sundhedsmæssigt forsvarligt, og at fokus derudover er på samfundsøkonomien og arbejdspladserne, siger Mette Frederiksen. Ingen konkrete tiltag endnu Statsministeren nævner på pressemødet ingen konkrete tiltag, men siger, at partilederne skal drøfte det, når de mødes tirsdag aften klokken 18. - Vi vil høre, hvad partierne har af ønsker, og så vil vi bede eksperterne beregne, hvad smitteeffekten vil være af forskellige åbninger. Vi vil se, om vi kan lave en politisk aftale som tillæg til den gradvise åbning, der allerede er i gang. Hun understreger igen, at fokus vil være på arbejdspladser og virksomheder. Langt under forventet kurve Der var ellers ikke umiddelbart lagt op til yderligere genåbning før 10. maj, hvor de nuværende restriktioner for eksempelvis frisører, restauranter og caféer står til at udløbe. Men de seneste tal fra sundhedsmyndighederne viser, at det går langt bedre end forventet. Tirsdag er 93 personer indlagt på intensiv med covid-19, men Statens Serum Institut havde forventet, at det tal på nuværende tidspunkt ville være mere end dobbelt så højt. - Det viser, at vi har epidemien under kontrol. Antallet af indlæggelser er et fornuftigt stykke under kapaciteten, siger sundhedsminister Magnus Heunicke (S).

Referat:
Meldingen om en større genåbning kommer efter kritik fra flere borgerlige partier. De mener, at regeringen går for langsomt frem.